En marxa les obres de clavegueram i pavimentació a la urbanització Sant Vicent
13 de novembre de 2024

El municipi de Llíria ha iniciat un nou procés per a proveir de servicis bàsics a les urbanitzacions de la localitat, com és el cas de la UE-19B Sant Vicent, on s'han iniciat els treballs per a dotar a este nucli residencial, situat a l'entorn del parc de Sant Vicent, de clavegueram i pavimentació als seus carrers.

Segons ha explicat la regidora d'Urbanitzacions, Mª Cruz García, “el projecte que s'està executant té per objecte la instal·lació de clavegueram en tots els carrers d'esta urbanització per a poder connectar-lo amb els col·lectors generals del municipi que aboquen les aigües a la depuradora comarcal, i així eliminar definitivament els pous cecs que han estat presents en les últimes dècades en estes zones residencials del municipi”.

Les obres, que també contemplen la pavimentació dels vials, tenen una duració prevista d'entre 4 i 5 mesos i s'estima que es puguen acabar al llarg del primer semestre de 2025, perquè de cara a l'estiu puguen estar en ús.

Per a la regidora, “la dotació de clavegueram a la UE-19B Sant Vicent és un pas important per al municipi i els seus veïns, ja que esta urbanització se sumarà a les de Montejarque, Jardí de Lauro, Verger de Sant Miquel, La Sima, Vall de Llíria, Xelardo i Puig-i-lis, totes elles a l'entorn de Sant Vicent, que comptaran amb un sistema de recollida d'aigües residuals i pavimentació de vials, ja que totes elles ja tenien els servicis de llum i aigua potable”.

L'alcalde de Llíria, Joanma Miguel, que ha realitzat una visita a les obres en curs per a vore el ritme dels treballs, ha destacat que esta actuació “suposa un avanç cap a la sostenibilitat del municipi, incorporant a noves unitats residencials a la xarxa de col·lectors i ampliant la depuració de les aigües residuals. Tot això, mitjançant un sistema d'obres per fases que és més còmode per a les economies familiars i on l'ajuntament és l'impulsor de les mateixes mitjançant una gestió directa”.

El primer edil ha afirmat que esta “era una reivindicació que ve des de lluny en el temps, i que ara l'actual equip de Govern ha fet realitat, i en la qual continuarà treballant perquè altres urbanitzacions i nuclis de població puguen acollir-se, buscant les fórmules de finançament i instruments urbanístics que siguen concordes a cada moment i situació per a millorar la qualitat de vida i servicis de la ciutadania de Llíria”.